રૂપેરી દુનિયા જ એવી છે કે ભાતભાતના લોકોના સંપર્કમાં આવવું પડે. એમાંય લેખકો અને કલાકારો સાથે બેસવાનું થાય ત્યારે તો, જાતજાતની આતશબાજી ફૂટે. ઘણા કલાકારો અને ઘણા લેખકોના પરિચયમાં હું આવ્યો છું. તેમના શબ્દ પરિવારમાં મને રસ છે. આમાં હું વજુભાઈને ખાસ યાદ કરું છું, કારણ કે વજુભાઈ ગંભીરમાં ગંભીર કથા પાથરતા હોય ત્યારે પણ તક મળે તો, વિનોદ ઝબકાવવો ચૂકતા નહીં. સાગરનાં મોજાં માટે ફીણ જેમ સ્વાભાવિક છે, એમ વજુભાઈ ગંભીર વિષયના સાગર પરથી આવાં હાસ્ય ફૂલડાં ચમકાવતા. અને તે પણ સાવ સ્વાભાવિક રીતે... કથા ‘વેચવા’ માટેનો એમને કોઈ ઉચાટ રહેતો નહીં. એમની કલમમાં એમને વિશ્વાસ હતો.